L-Artikolu 3(4) tar-Regolament tal-Kummissjoni (KEE) Nru 1443/82, li jistabbilixxi regoli dettaljati għall-applikazzjoni tas-sistema ta’ kwoti fis-settur taz-zokkor, kif emendat bir-Regolament tal-Kummissjoni (KE) Nru 392/94, li jipprovdi li meta, wara l-istabbiliment tal-ammont definittiv ta’ produzzjoni taz-zokkor miksub minn kull impriża għas-sena kummerċjali preċedenti, jiġu kkonstatati differenzi fil-konfront ta’ dawk kkonstatati sussegwentement, dawn id-differenzi għandhom jittieħdu inkunsiderazzjoni fl-istabbiliment tal-ammont definittiv ta’ produzzjoni għas-sena kummerċjali li matulha tkun ġiet ikkonstata d-differenza, għandu jiġi interpretat fis-sens li dan ma japplikax għas-sitwazzjoni fejn kwantità żejda ta’ zokkor tkun ġiet ikkonstatata mill-awtoritajiet nazzjonali fl-ambitu ta’ spezzjoni a posteriori fil-proprjetà tal-produttur, meta din il-kwantità żejda tikkostitwixxi zokkor C, fis-sens tal-Artikolu 24(1) tar-Regolament bażiku Nru 1785/81, dwar l-organizzazzjoni komuni tas-swieq fis-settur taz-zokkor, kif emendat bir-Regolament Nru 1148/98.

Interpretazzjoni ta’ din id-dispożizzjoni li tippermetti li dawn l-ammonti żejda ta’ zokkor jiġu attribwiti lis-sena kummerċjali li matulha dawn ġew ikkonstatati kienet tippreġudika l-għan tas-sistema taz-zokkor C, li kien dak li jiġi evitat li dan iz-zokkor jinbiegħ fis-suq intern. Fil-fatt, li kieku kien possibbli li z-zokkor C, bħaz-zokkor A u B, jittieħed inkunsiderazzjoni fl-istabbiliment tal-ammont definittiv ta’ produzzjoni tas-sena kummerċjali li matulha ġiet ikkonstatata d-differenza, skont l-Artikolu 3(4) tar-Regolament Nru 1443/82, il-produtturi ma kien ikollhom ebda inċentiv sabiex jesportaw dawn l-ammonti żejda ta’ zokkor jew li jiddikjarawhom u jittrasferixxuhom għas-sena kummerċjali ta’ wara. B’dan il-mod, ma setax jiġi eskluż li produtturi jżommu b’mod indefinit l-istess ammonti żejda ta’ zokkor, li setgħu jiġu b’mod perpetwu attribwiti lis-sena kummerċjali li matulha dawn kienu ġew ikkonstatati, anki jekk dan kien, fil-fatt, jikkostitwixxi trasferiment ta’ zokkor minn sena kummerċjali preċedenti. Issa, tali sitwazzjoni kienet mhux biss tipprekludi kontroll effettiv tal-kummerċjalizzazzjoni taz-zokkor C, iżda kienet ukoll tikser l-Artikolu 27(3) tar-Regolament bażiku, li kien jipprevedi li l-kwantitajiet ta’ zokkor li setgħu jiġu ttrasferiti setgħu jiġu llimitati.

Il-fatt li l-produttur ikkonċernat ma kienx jaf bl-eżistenza tal-ammont żejjed meta ddikjara l-ammont definittiv ta’ produzzjoni ta’ zokkor huwa, f’dan ir-rigward, irrilevanti. Minn naħa, fil-fatt, minbarra d-diffikultajiet li jinħolqu fir-rigward tal-prova tal-eżistenza ta’ dan il-fatt, għandu jiġi kkonstatat li operatur ekonomiku prudenti u informat bir-regoli għandu, fl-evalwazzjoni tiegħu tal-benefiċċji li l-kummerċ taz-zokkor jista’ jirrendi, jieħu inkunsiderazzjoni riskji marbuta mal-produzzjoni ta’ tali merkanzija, b’mod partikolari tad-diffikultà li tiġi identifikata b’ċertezza l-kwantità prodotta ta’ zokkor, u għandu jaċċetta dawn ir-riskji bħala li jagħmlu parti mill-iżvantaġġi normali inerenti għal tali produzzjoni. Barra minn hekk, għandu jiġi ppreċiżat li s-sistema applikabbli għaz-zokkor C, prevista mil-leġiżlazzjoni inkwistjoni, hija bbażata fuq kriterji oġġettivi u hija applikabbli indipendentement minn kull intenzjoni frawdolenti tal-produttur. B’dan il-mod, l-ammonti previsti fil-każ ta’ nuqqas ta’ esportazzjoni taz-zokkor C fit-terminu previst fl-Artikolu 26(1) tar-Regolament bażiku jew għat-tqegħid ta’ dan iz-zokkor fis-suq intern, fis-sens tal-Artikolu 27(3) ta’ dan ir-regolament, kellhom jitħallsu indipendentement minn kwalunkwe mġiba frawdolenti min-naħa tal-produttur.

(ara l-punti 56-60, 62 u d-dispożittiv)